La
ambassade russe a Tallinn e je intervignude par dineâ lis acusis
rivadis di un rapuart dal Istitût Eston pai Dirits Umans. Intal
document, di fat, lis autoritâts politichis, aministrativis e
scolastichis russis a vegnin acusadis di violâ i dirits e di lavorâ
pe assimilazion des comunitâts di lenghe ugrofiniche che a vivin
inte Federazion tant che udmurts, comis, maris, mordvins, carelians,
finlandês, estons e veps. Pe ambassade russe cuasi dutis lis lenghis
de famee ugrofiniche a son presintis intal sisteme scolastic, ancje
buine part di chês plui piçulis, intant che lis comunitâts che lis
fevelin a gjoldin di poiis economichis sei a nivel statâl che
regjonâl. Inte Federazion, a zontin lis autoritâts russis, a vegnin
stampâts sù par jù 120 tra cuotidians e periodics intes lenghis
ugrofinichis, al cres il numar dai portâi internet là che si doprin
chestis lenghis e a son cuasi 200 i grancj events dedicâts a chestis
comunitâts che a vegnin finanziâts ogni an. Dut câs diviers dai
dâts segnalâts inte rispueste russe a vegnin contestâts dal
Istitût Eston pai Dirits Umans; un esempli par ducj: i rus a fevelin
di 2,4 miliarts di rublis spindûts in cuatri agns pes popolazions
nativis de regjon autonome dai khantis, ma l’Istitût al sclarìs
che si trate di bêçs metûts par rindi stanziâls popolazions
nomadis che a vivevin in areis dopradis pal disfrutament di minerâi
o di petroli, duncje par gjavâ chestis popolazions al lôr ambient e
al lôr sisteme di vite tradizionâl.
Font:
Fenno-Ugria Asutus, 31/10/12
epo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn kea_Latn